### Beslutning

Godkendt.

### Sagsfremstilling

## Resume og sagens baggrund

Fællesorganisationens Boligforening (FOB) søger ved mail af 17. maj 2024 om godkendelse af låneoptagelse med kommunegaranti i afd. 109 og afd. 114, 4400 Kalundborg. Afd. 109 består af i alt 183 lejligheder, opført som etage, og søger om et 30-årigt realkreditlån på 5.307.000 kr. hos Jyske Realkredit. Afd. 114 består af i alt 116 boliger, opført som etage, og søger om et 30-årigt realkreditlån på 2.856.000 kr. hos Jyske Realkredit.

Jyske Realkredit stiller, ifølge fremsendte garantiberegning, krav om 100% kommunegaranti på begge lån. Ansøgning om kommunegaranti kræver Kommunalbestyrelsens godkendelse.

Begge lån er til finansiering af kloakrenoveringer i de enkelte afdelinger.

Kommunalbestyrelsen skal godkende kommunegaranti til ekstraordinær renovering jf. almenboliglovens § 98.

Lovhjemmel: Almenboligloven

## Indstillinger

Direktøren indstiller at,

1. kommunalbestyrelsen godkender låneoptagelse af 30-årigt realkreditlån på 5.307.000 kr. i afd. 109
2. kommunen yder garanti for lånet på 5.307.000 kr. svarende til 100 % garanti, jf. almenboliglovens § 98.
3. kommunalbestyrelsen godkender låneoptagelse af 30-årigt realkreditlån på 2.856.000 kr. i afd. 114
4. kommunen yder garanti for lånet på 2.856.000 kr. svarende til 100% garanti jf. almenboliglovens § 98.
5. godkendelserne er betinget af, at der forinden igangsætning er indhentet de evt. nødvendige tilladelser, jf. bygningsreglementet, lokalplaner mv.

## Behandling

Økonomiudvalget, Kommunalbestyrelsen

## Sagsfremstilling

FOB har i afdeling 109 og 114 på baggrund af afdelingernes 30-årige vedligeholdelsesplan og TV-inspektion af kloakinstallationernes tilstand, igangsat følgende renoveringsarbejde:

* Kloakrenovering

Arbejdet er igangsat på baggrund af bygningsdelens tekniske levetid, og på baggrund af en konkret faglig og totaløkonomisk vurdering, er nødvendigheden af arbejdet ikke udskudt. Arbejdet omfatter sikring af eksisterende omfangsdræn mod opstemning ved pumpebrønd og kontraventiler, re-lining (strømpeforing)/udskiftning af alle spildevandsledninger, etablering af højvandslukker i kælder, regnvandsseparation af anlægget på egen grund.

Kloakkernes tilstand er ved tv-inspektion konstateret i væsentlig dårlig tilstand med uforholdsmæssigt mange kritiske skader, og dette har ikke været en del af helhedsplanen, hvor der kun er udført omfangsdræn omkring blokkene.

Afdelingens kloaksystem er hovedsageligt tilbage fra ejendommens opførelse (1956), og kun nødvendigt renoveret gennem årene, hvilket betyder at afdelingens kloaksystem hovedsageligt er nået til den sidste del af den teoretiske levetid for installationen (ca. 80 år). Ydermere bliver kloaksystemet forberedt til regnvandsseparation frem til det offentlige system, for at imødekomme eventuelle fremtidige krav fra Kalundborg Kommune.

Grundet den afsluttede helhedsplan, har afdelingen ikke haft tilstrækkelig tid til at opspare alle de nødvendige henlæggelser til fuldstændig finansiering af renoveringen, og fortsat drift af kloaksystemet er vurderet at være forbundet med uforholdsmæssig store udgifter til nødreparationer

De samlede anlægsudgifter i afd. 109 er oplyst til 9.227.860 kr. Udover realkreditlånet forventes resten at blive finansieret via egenfinansiering på 4.000.000 kr. Projektet er godkendt på afdelingsmøde den 18. september 2023.

De samlede anlægsudgifter i afd. 114 er oplyst til 6.812.511 kr. Udover realkreditlånet forventes resten at blive finansieret via egenfinansiering på 4.000.000 kr. Projektet er godkendt på afdelingsmøde den 16. maj 2023.

*Lejeforhøjelse:*

Lejeforhøjelse i afd. 109:

![](data:image/png;base64...)

Hvilket svarer til en stigning på 3,07%

Lejeforhøjelse i afd. 114:

![](data:image/png;base64...)

Hvilket svarer til en stigning på 3,21%

Bemærk at nuværende og ny husleje er eksempler/cirkatal, og der er ikke taget højde for individuelle forbedringer i boligerne der medfører eventuel højere individuel leje, ligesom der ikke er taget alle boligtyper med.

Lejeforhøjelser skal ikke godkendes af kommunen, når den er under 5 % jf. almenlejelovens § 10 stk. 3.

*Økonomistabens bemærkninger:*

Garantien er til ekstraordinære arbejder jf. almenboliglovens § 98, hvilket indebærer, at garantien kan gives, såfremt Kommunalbestyrelsen vurderer, at der er tale om ekstraordinære arbejder. Økonomistaben vurderer at dette er tilfældet i nærværende sag, og at et evt. afslag vil indebære, at projektet ikke kan gennemføres.

## Økonomiske konsekvenser

Garantien vil kun få konsekvenser for Kalundborg Kommune, såfremt FOB ikke betaler sine forpligtelser på lånet i garantiperioden. Garantien belaster ikke den kommunale låneramme. Kommunens garantier for lån til FOB udgjorde pr. 31. december 2023 i alt 311.781.499 kr.

### Sagens forløb

19/06/2024 Økonomiudvalget
Anbefales.